7 iulie 2022

**Regizorul Radu Jude, prezent la Festivalul Internațional de Scurtmetraje**

**„Curtas Vila do Condeˮ cu sprijinul ICR Lisabona**

Cea de-a XXX-a ediţie a Festivalului Internațional de Scurtmetraje „[Curtas Vila do Conde](https://linktr.ee/curtasviladoconde?fbclid=IwAR3wpjImB9z4B_91rK5ENSGBDoJglhkTkjp0yDwZgo4Fx5vdKQhM8Eo8Kmw)ˮ se va desfășura, în perioada 9-17 iulie 2022, la Teatrul Municipal, Galeria de artă cinematografică „Solarˮ și în alte 28 de locuri din orașul portughez Vila do Conde, dintre cele mai diverse: clădiri istorice, unități comerciale, cafenele, grădini, străzi sau piețe. Noul scurtmetraj semnat de Radu Jude, „Potemkiniștii”, produs de microFILM și realizat cu sprijinul Centrului Național al Cinematografiei, a fost selectat în Competiția Internațională a Festivalului și va fi proiectat în data de 11 iulie 2022, ora 21.15, la Teatrul Municipal. Regizorul Radu Jude va fi prezent la ediția din acest an a Festivalului, la invitația organizatorilor și cu sprijinul Institutului Cultural Român de la Lisabona.

Scurtmetrajul „Potemkiniștii” îi are în distribuție pe Alexandru Dabija și Cristina Drăghici. Scenariul și regia sunt semnate de Radu Jude, imaginea îi aparține lui Marius Panduru, montajul este realizat de Cătălin Cristuțiu, iar producător este Ada Solomon. În 1905, marinarii de pe Crucișătorul Potemkin primesc azil politic în România - un gest de sfidare la adresa Rusiei. În 2021, un sculptor (Alexandru Dabija) încearcă să facă o lucrare inspirată de acest eveniment. O comedie despre artă, istorie, memorie și cinema. Filmul a fost prezentat anul acesta, în premieră mondială, în programul „Quinzaine des Réalisateurs”, o secţiune paralelă a Festivalului de la Cannes, cu sprijinul Institutului Cultural Român.

**Radu Jude** a absolvit Universitatea Media - Secția Regie Film în 2003. A lucrat ca asistent de regie pentru filme de lungmetraj precum „Amen”, în regia lui Costa Gavras sau „Moartea domnului Lăzărescu”, în regia lui Cristi Puiu. A regizat mai multe scurtmetraje, printre care „Corp la corp” (2003); „Marea Neagră” (2004); „Lampa cu căciulă” (2006) - cel mai premiat scurtmetraj românesc al tuturor timpurilor, câştigător al marilor premii la Sundance, San Francisco, Los Angeles, Grimstad, Hamburg, Bilbao, Huesca, Trieste, Montpellier, Cottbus, Aspen, Indielisboa, Bruxelles, Mediawave, Cracow, Almeria, Valencia, Uppsala şi selecţionat, printre altele, la Toronto, Telluride, New Directors/NewFilms, Tampere, Rotterdam, Huesca; „Dimineața” (2007); „Alexandra” (2007) - selecţionat în peste 30 de festivaluri, printre care Clermont-Ferrand, San Francisco, Cottbus sau Oberhausen (unde a obţinut Marele Premiu). Radu Jude a regizat, de asemenea, aproximativ 100 de spoturi publicitare. „Cea mai fericită fată din lume” reprezintă debutul lui în lungmetraj. Până în momentul lansării filmului pe marile ecrane din România, „Cea mai fericită fată din lume” a obţinut Premiul CICAE la Festivalul de la Berlin, Premiul FIPRESCI la Festivalul de la Sofia, Premiul pentru Cel mai bun scenariu la B-EST Intl. Film Festival și Premiul FIPRESCI la IndieLisboa. Filmul a fost selecţionat în ACID Programme la Festivalul de la Cannes 2009. Filmul „Babardeală cu bucluc sau porno balamuc” a obţinut premiul Ursul de Aur la Festivalul de Film de la Berlin, în 2021.

**Festivalul „Curtas Vila do Conde”** marchează cea de-a XXX-a ediție cu o privire simultană asupra trecutului și viitorului, caracteristică ce a devenit deja unul dintre semnele sale distinctive. Sărbătorirea a 30 de ani de Curtas este pretextul pentru ca festivalul să călătorească în multe locuri noi, în oraș și în municipiul Vila do Conde, aducând comunitatea mai aproape de festival și proiectând, de asemenea, un traseu care să-i facă pe spectatorii obișnuiți ai evenimentului să descopere câteva locuri din oraș și din anumite cartiere ale sale. Proiecții de filme, expoziții, ateliere, concerte și spectacole vor fi organizate și prezentate în toate aceste spații, ceea ce reflectă caracterul eclectic al festivalului. <https://www.icr.ro/pagini/regizorul-radu-jude-prezent-la-festivalul-international-de-scurtmetraje-curtas-vila-do-conde-cu-sprijinul-icr-lisabona>